№4 Факторлық талдау әдістемесі 

1. Факторлық талдаудың түсінігі, түрлері және міндеттері
Кез келген ұйым шаруашылық қызметінің үдерістері мен құбылыстары өзара байланыста, өзара тәуелділікте болады. Осы өзара байланыстарды зерттеу үшін факторлық талдау қолданылады.
Әрбір құбылысты себеп ретiнде және нәтиже ретінде де қарастыруға болады. Мысалы, еңбек өнімділігін - өнімді өндіру көлемінің өзгеру себебі ретінде де, сонымен бірге өндiрiстi автоматтандыру деңгейінің өзгеру нәтижесі ретінде қарастыруға болады. Егер кандай да бір көрсеткiштi салдар ретінде және бір немесе бірнеше себептер әрекеті нәтижесі түрінде қарастырып және ол зерттеу обьектiсi ретiнде көрінсе, онда өзара байланыстылықты зерттеген кезде оны нәтижелiк көрсеткіш деп атайды. Нәтижелік белгiнiң қозғалу тәртібін анықтайтын  көрсеткіштер факторлық деп аталынады.
Кез келген көрсеткіш көптеген және әртүрлі факторларға тәуелді болып келеді. Нәтижелік көрсеткішке факторлардың әсері жеке-жеке, бөлшектеп қарастырылып, зерттелінетін болса, талдаудың нәтижесі және ұйымның шаруашылық қызметiнiң сапасын бағалау нактырақ болады. Сондықтан ұйымдардың шаруашылық қызметін талдауда маңызды әдіснамалық мәселе факторлардың нәтижелік көрсеткіштерге әсерін зерттеу және өлшеу болып табылады.
Факторлық талдау дегенiмiз нәтижелік көрсеткіштер мөлшеріне факторлардың әсерін кешенді, жүйелі түрде зерттеу және өлшеу әдістемесі.
Факторлык талдау бірқатар белгілері бойынша жіктелінеді: 
        1. Факторлық және нәтижелік көрсеткіштер байланысы сипаты бойынша
2. Логикалық әдiстi қолдану бойынша;
3. Зерттеу терендігі бойынша;
4. Уақыт белгiсi бойынша;
5. Себеп-салдарлы байланысты зерттеу сипаты бойынша.
Детерминациялық факторлық талдау функционалдық, қандай да бір математикалық функциямен анықталынатын, факторлық және нәтижелік көрсеткіштер арасындағы себепті-салдарлық байланысты қарастырады. Бұл жағдайда факторлық мәндердің белгiлi комбинациясы әрқашан нәтиже береді. 
Стохастикалық факторлық талдау егер факторлардын себепті-салдарлық байланысы және нәтижесi ықтималдылық сипатында болған жағдайда жүргізіледі. Бұл жағдайда факторлық мәндердің анықталынған комбинациясы әртүрлі нәтижелерге әкеледі.
Тікелей факторлық талдауда нәтижелік көрсеткішке факторлардың әсері жеке құрамдарға, яғни жалпыдан жеке бөліктерге бөлу жолымен жүргізіледі.
Кері факторлық талдауды жекеден жалпыға жеке факторлардан жалпылама көрсеткішке, яғни себепті-салдарлық байланыстарды зерттеуді логикалық индукция тәсілімен жүзеге асырады.
Бір сатылы талдау тек бір деңгейлі факторларды зерттеуден тұрады, мысалы: y = a × b.
Көп сатылы факторлық талдауда факторлардың мәнін зерттеу үшін оларды құрамдас элементтерге белшектеу, яғни нәтижелік көрсеткішке әсер ететін факторлар ұсақ факторларға дейін бөлшектенеді.
Статикалық факторлық талдау нәтижелік көрсеткішке факторлардың әсерін сәйкесінше белгiлi бiр күнге зерттелген кезде қолданылады. Ал динамикалық факторлық талдау себепті-салдарлық байланыстарды динамикада зерттеу әдістемесі болып табылады.
Ретроспективті факторлық талдау өткен кезеңдердегі шаруашылық қызмет нәтижелерінің өзгеру себептерін зерттейді. Ал перспективті факторлық талдау факторлар мен нәтижелік көрсеткіштер қозғалысы тәртiбiн перспективада зерттейді.
Факторлық талдау келесi реттiлiкпен жүзеге асырылады:
1. Талдау жүргізу үшін факторларды іріктеу;
2. Факторларды жіктеу және жүйелеу;
3. Нәтижелiк және факторлық көрсеткіштер арасындағы өзара байланысты модельдеу;
4. Нәтижелік көрсеткішке әрбір фактордың әсерін бағалау;
5. Басқару қызметінде факторлық үлгіні тәжірбие жүзінде қолдану.

2. Экономикалық талдаудағы факторлар мен резервтердің жіктелуі 
Факторлық талдау процесінде зерттелінетін факторлар әр түрлі және келесi белгiлерi бойынша жіктелiнедi.
Табиғаты бойынша факторлар табиғи-климаттық, әлеуметтік-экономикалық және өндірістік-экономикалық болып белінеді.
Табиғи-климаттық факторлар ауыл шаруашылығы оның ішінде егін шаруашылығы кәсіпорындары шаруашылық қызметi нәтижелеріне әсер етеді.
Әлеуметтік-экономикалық факторларға жұмыскерлердің тұрмысы, жағдайлары, ұйымдарда сауықтыру, мәдениет, кадрлардың білімі және т.б. жатады. Олар ұйымдарда өндiрiстiк ресурстарды толығымен пайдалануға және олардың жұмысының тиімділігін арттыруға мүмкіндік береді. Өндірістік-экономикалық факторлар ұйымның өндірістік ресурстарын толық және тиімді пайдалануға және оның қызметі нәтижелерін дұрыс қолдануға ықпал етедi.
Әсер ету деңгейі бойынша факторлар негiзгi және екiншi деңгейдегі болып бөлінеді. Негізгі факторлар нәтижелік көрсеткішке шешуші әсер етедi. Екiншi деңгейдегі факторлар шаруашылық қызмет нәтижелерiне калыптасқан жағдайда негiзгi қызметті аткармайды, яғни тiкелей әсер етпейдi. 
Зерттеу объектісіне байланысты факторлар ішкі және сыртқы болып белінеді. Ішкі факторлар ұйымның қызметіне байланысты, ал сыртқы факторлар байланысты емес. Сондықтан талдау кезінде ішкі факторларға көп мән беру керек, өйткені ол ұйымның өзіне байланысты.
Ұжымға байланыстылығы бойынша факторлар объективті және субъективті болып та бөлінеді. Объективті факторлар адамның тiлегiне, еркіне байланысты емес, мысалы жер сiлкiну. Субъективті факторлар адамдар мен ұйымдардың қызметіне тәуелді болып келедi.
Таралу деңгейі бойынша жалпы факторлар экономиканың барлық салаларында болады. Спецификалық факторлардың іс-әрекеті ұйымның немесе экономиканың жекелеген салалары жағдайында көрінеді. Факторларды бұлай бөлу өндіріс салаларының ерекшеліктерін есепке алуға мүмкіндік береді.
Әрекет ету ұзақтығына байланысты факторлар тұрақты және ауыспалы болып бөлінеді. Тұрақты факторлар зерделенiп отырған құбылысқа барлық уақытта үздiксiз әсер етеді. Ауыспалы факторлар кезеңмен көрінеді, мысалы жаңа өнім түрін, жаңа техника түрiн игеру және т.б.
Талдау үдерісінде әрбір фактордың шаруашылық қызмет нәтижелеріне әсерін өлшеу міндет болып табылады, сондықтан оларды сандық және сапалық, қарапайым және күрделі, өлшенетін және өлшенбейтіндерге бөледi.
Сандық факторлар құбылыстың немесе заттың сандық белгілерін, сапалық факторлар зерделенетін обьектiнiң iшкi сапасын, белгілерін көрсетеді. Мысалы, сандық факторларға жұмыскерлердің, жабдықтардың санын, ал сапалық факторларға еңбек өнімділігін, өнімнің сапасын жатқызуға болады. 
Көптеген факторлар өзiнiң құрамы бойынша күрделі, яғни бірнеше элементтерден тұрады. Ал кейбір факторлар элементтерге, яғни құрамдас бөліктерге бөлінбейді. Мысалы еңбек өнімділігі күрделi факторға, жұмыс кундерi саны – қарапайым факторға жатады.
Факторларды бағыну деңгейі (иерархия) бойынша бірінші тәртіптегі, екiншi тәптiптегi және т.б. болып бөлінеді. Бірінші деңгейдегі факторлар нәтижелiк көрсеткішке тікелей әсер етеді, ал бiрiншi деңгейдегі фактордың көмегiмен нәтижелiк көрсеткішке жанама әсер ететін факторлар екiншi деңгейдегі факторларға жатады.
Талдау үшін факторларды басында іріктеу факторлар мен нәтижелік көрсеткіштер арасындағы функционалдық өзара байланыс сипаты туралы гипотеза негiзiнде жүзеге асырылады. Ол көбінесе талдаушының білімі және тәжірбиесімен анықталынады. Факторлардың жиынтығын біркелкі жүйеге қайта түрлендіру факторлық және нәтижелік көрсеткіштердің арасындағы тәуелдiлiктi және өзара байланысты модельдеуді анықтауды жеңілдетеді.


